חנוכה מתחיל היום. אם יהיה לנו מזל יהיה גם חורף בחוץ. זו תקופה שבה מחשיך מוקדם והלב של כולנו צמא לקצת אור. יש משהו מכשף וקסום בנצנוץ של אורות בחושך. כילדה אהבתי לנסוע בלילה, להסתכל החוצה מחלונות האוטו ולדמיין מה עושים האנשים בבתים הרחוקים המוארים. ההתבוננות באורות בחשכה היתה מנחמת והשרתה עלי גם תחושת געגועים וכמיהה למשהו שאין לו שם. אז כדי לגרש את החושך ולהקסים את הערב החלטתי השנה להכין עם הילדים שלי ובני הדודים האהובים עששיות בצנצנת. את ההדרכה כתבתי לראשונה במדור שלי ב"לאשה" ואפשר לראות אותה כאן.
כבונוס תמצאו בסוף הפוסט הדרכה נוספת להכנת כפר מינאטורי קסום ומנצנץ שיעסיק את הילדים בימים קרים.
העששיות האלה הן דרך נפלאה ופשוטה לחגוג אור וצבע, להכניס אור נרות הביתה ולצאת למצעד לפידים או לטיול עששיות בצורה יפהפייה ובטיחותית. הן קלילות להכנה ואפילו ילדים מאוד צעירים יהנו להכין אותן. פעולת מריחת הדבק וההדבקה מאוד נעימה ואפילו קצת ממכרת. לא פלא שאדן החלון שלנו מלא בעששיות צבעוניות שאני מדליקה כל ערב. זו פעילות נהדרת גם לבית מארח או ליום הולדת.
1. שופכים לקערה קטנה את הדבק הפלסטי, מוסיפים מעט מים ומערבבים. הדבק המהול קל יותר למריחה.
2. כל ילד בוחר צנצנת וניירות משי בצבעים שהוא אוהב וחותך מהן חתיכות. אפשר לקרוע את הנייר ואפשר לגזור במספריים. מי שרוצה לקצר את התהליך יכולה להכין מראש חתיכות גזורות במגוון צבעים. רצוי שחתיכות הנייר יהיו בגודל של כמה סנטימטרים לפחות אחרת קשה להדביק אותן.
3. בעזרת מכחול מורחים מעט דבק מסביב לצנצנת בצדה החיצוני ומדביקים את חתיכת הנייר. מכסים את כל הצנצנת בפיסות נייר צבעוניות. לאחר ההדבקה אפשר לעבור עם מכחול פעם נוספת מעל הנייר להדבקה כל הפינות. נותנים לצנצנת להתייבש.
טיפ: אפשר ליצור שכבות ומקומות שבהם הצבעים חופפים, השקיפות של הנייר תיצור גוונים חדשים.
שימו לב שככל שיהיו יותר שכבות, פחות אור יבקע מתוך העששית. צבעי נייר בהירים נותנים ליותר אור לעבור.
4. אם תרצו להוסיף ידית להחזקת הצנצנת – מדדו חוט ברזל כך שיקיף את פתח הצנצנת פעמיים + 20 ס"מ.
לפפו את החוט מתחת לבליטה שבפתח הצנצנת מבחוץ, הדקו היטב ולפפו את חוט הברזל בצד אחד של הפתח כך שיווצר קשר או ליפוף חזק.
5. קפלו את קצה חוט הברזל שעוד לא קשרתם כך שהקצה לא יהיה חד אלא עגלגל. הילדים ישחילו עליו חרוזים צבעוניים לפי בחירתם. השאירו כעשרה ס"מ של חוט ברזל ללא חרוזים בקצה.
6. את קצה החוט השחילו מתחת לחוט הברזל שמקיף את הפתח בצדה השני של הצנצנת כך שתיווצר צורה של ידית. קשרו או לפפו חזק כך שהצנצנת תהיה מוחזקת היטב. חתכו עם הקאטר את האורך המיותר של חוט הברזל וכופפו את הקצוות הנותרים כך שלא ידקרו.
7. הכניסו נר דולק לתוך הצנצנת או הדליקו בעזרת גפרור ארוך או שיפוד בוער.
8. חכו שהערב ירד, הניחו על אדן חלון או צאו לטיול עששיות בשכונה.
שימו לב: לא משאירים אש דולקת ללא השגחה גם כשהיא בתוך צנצנת. כשילדים מטיילים עם העששיות הנחו אותם לנהוג בזהירות והשגיחו עליהם.
דרך נוספת ליצור מנורות קסומות היא על ידי שימוש בקרטוני חלב או מיץ.
1. איספו קרטוני חלב או מיץ בגדלים שונים. שיטפו וייבשו אותם היטב.
2. ציירו או תנו לילדים לצייר חלונות ודלתות וחתכו אותם בעזרת סכין חיתוך כך שיווצרו פתחים בקרטון.
אפשר ליצור פתחים בצורת כוכב, לב, עיגול או כל צורה אחרת.
3. צפּו את הבתים בניירות צבעוניים / צבעו את הבתים בצבע אקריליק (תצטרכו שתי שכבות לפחות) או רססו בספריי צבע ותנו לקופסה להתייבש לגמרי. צביעה בספריי צריכה להיעשות במקום מאוורר היטב.
4. הכניסו לבתים שרשרת של נורות על בטריה (לא נרות!). אפשר להדביק אותם לצד הפנימי של הבתים בעזרת סלוטייפ.
5. הציבו את הבתים בשורה על אדן החלון או על מדף בבית, הדליקו את המנורות ותנו לקסם לפעול.
הכפר האגדתי הזה יכול להיות גם משחק דמיון נהדר לילדים בעזרת דמויות של חיות ואנשים שכבר יש לכן בבית.
אני אוהבת להדליק את הנוּרות לפני שאני יוצאת להביא את הילדים. כשהם נכנסים הביתה והכפר הקסום מחכה להם מנצנץ הם מיד מתחילים לשחק בו.
אילו משחקים של אור וחושך אהובים על הילדים שלכן? ספרו לי בתגובות!
ביצוע ורעיון מעולים וטיול העששיות פשוט קסום. גם אני יצרתי עששיות שנה שעברה והאור שהן מפיצות עושה ממש הרגשה נעימה וחמימה בבית.
תודה שירה! אין על הקסם של אורות בחושך. מדי פעם אנחנו אוכלים ארוחת ערב לאור העששיות שהכנו וזה הופך אפילו חביתה וסלט ליותר מיוחדים.
וזה היה הרבה יותר קשה לצלם את זה ממה שנדמה. תיאטרו צלליות כזה נשמע מקסים להפליא. ננסה גם!
נראה לי שבא לי להכין!!
את לא מאמינה…היום כשאספתי את נימי מבית הספר הוא בדיוק החזיק כזו צנצנת. הוא יצר אותה שם בהפנינג חנוכה. יה השראה.
וואי וואי איך עשית לי חשק!